钦定古今图书集成/明伦汇编/闺媛典/第336卷 > 文太青妻武氏〈继室邓氏附〉
## 钦定古今图书集成/明伦汇编/闺媛典/第336卷 > 文太青妻武氏〈继室邓氏附〉

按《列朝诗集》，天启初，余承乏外制，太青督晋学，考最
属文。太青所著事略，称其妻武恭人之能诗也。余撰
制词，以秦风之女子为比。太青书报余，恭人读之而
喜，可知也。崇祯初，太青以太仆少卿家居。恭人没，继
室以邓氏，故宁河武顺王之裔也。太青鳏居，谋续娶
家园，有并头莲之瑞，作《嘉莲诗》七言今体四百馀首。
邓之父才其女而告之曰：“此真可以婿汝矣。”太青喜，
遂委禽焉。既归于文，太青以谢韫、徐淑视邓，而邓则
以孔、孟、伊、周、庄事太青，交相得也。太青好奇如子云，
构《太元经》，以邓为其童乌。覃思少间，相与论李诗、韩
笔，磨研曲折。太青喜而忘寐，不知更漏之深浅。春秋
佳日，奉太夫人版舆出游，访未央之故丘，问城南之
遗迹。登车吊古，夫妇唱酬。笔墨横飞，争先斗捷。太青
有《三出西郊记》，读者艳之。太青好为文，赋梦肠。肾
不少休。甲戌，丧太夫人，过哀，遂得风疾，已而少差，舌
本闲强。邓知其嗜邵诗，吟邵句以引之，太青喉吻喀
喀然。久之，豁然应声，琅琅相和，出金石矣。自丁丑历
辛巳，用左手作字，著作益繁。壬午春，病剧，遂不起。邓
为文以祭，叙致婉悉，关中文士争传写之。逾二年，关
陕躏。又逾年，宫阙毁。邓老矣，以才华为寇盗所知，沦
于闯，遁于秦，流离于幽、冀，迄不知其所终。然而自秦
之燕，邮墙旅壁，泼墨留题，人多见之，往往皆“黄鹄胡
笳、漠南塞北”之语，或以为尚在不死也。江右黄国琦
石公太青之桓谭也，告余以邓后事。余闻而嗟悼，遂
录武恭人之诗，而以邓附焉。不独存二氏也，亦以慰
吾亡友于地下尔。

按《陕西通志》：“武氏，西安宁州人，训导用望之女。少聪
颖，喜读书，能诗文，适三水光禄卿文翔凤，所著有《交
爱轩集》传世。”